Regn, blød jord og en større sten end forventet. Det er bare nogle af de udfordringer, som Thisted Kommune og Redning Danmark Silkeborg stødte på, da de i sensommeren sidste år forsøgte at flytte den mere end 14.000 år gamle Hundborgsten. Flere gange måtte man opgive at få stenen flyttet, men nu er kommunen klar til at give flytningen endnu et skud. - Vi har lært af vores fejl, så nu skal det nok lykkes, siger Rene Melgaard Nielsen, der er projektleder hos Thisted Kommune. Planen er, at den cirka 170 tons tunge sten skal flyttes 50-60 meter, så den kan blive en turistattraktion for området. Og for at den plan skal lykkes, har man nu forberedt sig endnu bedre end ved de tidligere forsøg. En entreprenør har pumpet vand væk fra stenen, så jorden omkring den kan tørre. Stenen er også blevet gravet fri, og store jordspyd skal hjælpe de tunge maskiner i kampen mod stenen. - Jo før desto bedre Ved flere af sommerens forsøg på at flytte stenen, var aktionerne noget af et tilløbsstykke. Mere end hundrede mennesker stimlede sammen, for at overvære de ihærdige forsøg på at flytte den store sten. Hvornår de nysgerrige tilskuere igen kan nyde synet af store maskiner og den tunge sten, er dog endnu ikke fastlagt. - Jo før desto bedre, men vi vil gerne vente på, at vi er helt sikre på, at jordforholdene er, så vi kan flytte den, siger projektlederen, Rene Melgaard Nielsen. Udover arbejdet med at flytte stenen, har man også fået den 3D-scannet, så man kunne danne sig et overblik over, hvad man præcis var oppe imod.

Referat:
En stor sten på en mark i Thy blev en større mundfuld end forventet. Nu er man dog klar til at give flytningen af Hundborgstenen endnu et forsøg.